તમને અપમાન સારું નથી લાગતું, તો તમે બીજાનું અપમાન ન કરો. તમને ગાળ સારી નથી લાગતી, તો તમે બીજાને ગાળ ન આપો. તમને કોઈ મારપીટ કરે એ સારું ન લાગે, તો તમે મારપીટ ન કરો. આપણા મનને કોઈ દુભાવે તે આપણને સારું ન લાગે તો આપણો ધર્મ એ છે કે આપણે બીજાનાં મનને ન દુભવીએ. આપણને કોઈ કડવાં વચન કહે તે સારું ન લાગે તો બીજાને આપણે કડવાં વચન ન કહીએ! આપણને કોઈ ક્રિયાથી સારું ન લાગે, કોઈ આપણો શર્ટ ફાડી નાખે, આપણો હાથ મરોડી નાખે એ સારું ન લાગે તો આપણે બીજાનો હાથ ન મરોડીએ, બીજાનું શર્ટ ન ફાડીએ. મનથી, વચનથી અને કર્મથી બીજાને દુઃખ ન પહોંચે એ જ અહિંસા છે અને એ જ અહિંસા, પરમ ધર્મ છે! ધર્મ ગણવેશમાં બંધાયેલો નથી. ધર્મ કેવળ દર્શન નથી, ધર્મ, યાત્રા છે! વ્યાસગાદી પરથી ફકત વ્યાખ્યા કરવામાં આવે એ ધર્મ નથી. હું લાખ વ્યાખ્યા કરું, કલાકો સુધી બોલું તો પણ મારું દર્શન કામમાં નહીં આવે. મારે તે ધર્મ સુધી જવું હોય તો ફકત બોલવું કામ નહીં આવે, મારે ઉતરીને ત્યાં સુધી ચાલવું પડશે, જવું પડશે. ધર્મ કેવળ દર્શન નથી, ધર્મ વ્યક્તિની યાત્રા હોવી જોઈએ. જેઓ અભક્ષ્ય ભક્ષ્ય ગ્રહણ કરે છે એમાં કેટલાં પશુઓની હત્યા થાય છે એનું કેવળ એકવાર પણ દર્શન કરે તો એમનામાં પણ અહિંસા આવી જાય!